U petak oko 16 sati na stanici Pazar, jednom od najprometnijih autobusnih stajališta, došlo je do kvara na "Prometovom" autobusu koji je vozio na liniji broj 18.



Naime, kako doznajemo iz prijevozničke tvrtke, do kvara je došlo na autobusu proizvedenom 2003. godine. Kažu kako mu je zapekla pakna kočnice koja je prouzrokovala pucanje zračnog jastuka, smještenog pokraj kočnice.



Kako piše 100posto.hr, jaka detonacija i gusti crni dim koji je počeo sukljati iz podvozja autobusa prepali su građane i turiste koji su se razbježali iz autobusa.



Kako je puknuo jastuk koji je napravljen od gume, iz tvrtke kažu da je to prouzrokovalo intenzivan i jak zvuk, ali su napomenuli kako za putnike nije bilo nikakve opasnosti te kako nije došlo do zapaljenja.



Iz "Prometa" su nam poručili kako su trenutačni uvjeti rada jako teški zbog velikih vrućina koje utječu na cestovna vozila, a gradski autobusi se "ne gase" od četiri sata ujutro sve do jedan sat ujutro idućeg dana.



Vozač je žurno reagirao, zaustavio autobus i zvao servisnu službu, koja u garaži radi na otklanjanju kvara.